Na temelju članka 39. Statuta Sveučilišta u Zadru (pročišćeni tekst, prosinac 2019.) i članka 30. Pravilnika o dodjeli stipendija i potpora studentima Sveučilišta u Zadru (pročišćeni tekst rujan 2021) Rektorica Sveučilišta u Zadru donosi

**P R A V I L N I K O IZMJENAMA I DOPUNAMA PRAVILNIKA**

**O DODJELI STIPENDIJA I POTPORA STUDENTIMA**

**SVEUČILIŠTA U ZADRU**

Članak 1.

U članku 15. st. 3. navod „ 70% proračunske osnovice“ zamjenjuje se s „100% proračunske osnovice“.

Članak 2.

U članku 16. st. 1. alineja prva navod „ 70% proračunske osnovice“ zamjenjuje se s „100% proračunske osnovice“.

Stavak 2. mijenja se i glasi:

„(2) Bodovna vrijednost prema kriteriju prosječno ostvarenog prihoda po članu obitelji kako je navedeno u stavku 1. ovog članka vrednuje se na način kako slijedi:

− Prihod po članu obitelji:

- do 10% proračunske osnovice 100 bodova

-od 11% do 20% proračunske osnovice 90 bodova

- od 21% do 30% proračunske osnovice 80 bodova

- od 31% do 40% proračunske osnovice 70 bodova

-od 41% do 50% proračunske osnovice 60 bodova

- od 51% do 60% proračunske osnovice 50 bodova

- od 61% do 70% proračunske osnovice 40 bodova

-od 71% do 80% proračunske osnovice 30 bodova

- od 81% do 90% proračunske osnovice 20 bodova

-od 91% do 100% proračunske osnovice 10 bodova

Članak 3.

U članku 20. st. 1. alineja prva navod „ 70% proračunske osnovice“ zamjenjuje se s „100% proračunske osnovice“.

Članak 4.

Članak 29. mijenja se i glasi:

“ (1) Za vrijeme korištenja neke od stipendija određenih ovim Pravilnikom student ne može primati ni jednu drugu stipendiju koja se financira iz javnih izvora.

(2) Iznimno od stavka 1. ovoga članka, student koji studira na visokom učilištu u inozemstvu na istoj razini studija može primati drugu stipendiju za razdoblje obavljanja stručne prakse i/ili sudjelovanja u programu mobilnosti i međunarodne razmjene studenata.

(3) Student koji je ostvario pravo na stipendiju, u slučaju nastupa neke okolnosti koja utječe na pravo na isplatu stuipendije, dužan je o tome obavijestiti Sveučilište u roku 15 dana od nastanka te okolnosti.

(4) U slučaju obavijesti iz stavka 3. ovog članka, Sveučilište obustavlja isplatu stipendije za sljedeći mjesec.

(5) Okolnosti iz stavka 3. ovoga članka odnose se na:

1. upis mirovanja obveza

2. ispis sa Sveučilišta (prekid studija)

3. gubitak statusa redovitog studenta

4. ostvarivanje prava na stipendiju prema drugoj osnovi, osim stipendije ostvarene za razdoblje obavljanja stručne prakse i/ili sudjelovanja u programu mobilnosti i međunarodne razmjene studenata

5. završetak studija

6. pokretanje stegovnog postupka protiv studenta u tekućoj akademskoj godini uz izricanje stegovne mjere za osobito teške stegovne prekršaje sukladno odredbama *Pravilnika o stegovnoj odgovornosti studenata*

(6) Ako student u propisanom roku ne obavijesti Sveučilište o prekidu studija ili gubitku statusa redovitog studenta, Sveučilište pridržava pravo tražiti povrat cjelokupnog iznosa isplaćene stipendije*.*

(7) U slučaju da se naknadno utvrdi da je korisnik stipendije ostvario pravo na korištenje stipendije na temelju netočnih i neistinitih podataka i dokumenata, korisnik stipendije je dužan Sveučilištu vratiti cjelokupan iznos isplaćene stipendije.

Članak 5.

(1) Ovaj Pravilnik stupa na snagu danom donošenja.

Zadar, 18. 10. 2022.

KLASA: 012-01/18-02/09

URBROJ:2198-1-79-01/22-06

Rektorica

Prof. dr. sc. Dijana Vican